Her kan Movia nu hente dig i bil, hvis bus og tog ikke rækker | TV 2 Lorry
Nu kan du snart sætte dig ind i en bil som en del af rejsen med Movia. Foto: Leif Danielsen - TV 2 Lorry
01. jul 2019, kl. 08:40 Bemærk: Artiklen er mere end 30 dage gammel
Kører bussen ikke hele vejen til sommerhuset, eller har du en lang gåtur til nærmeste togstation?
Så er der måske hjælp at hente fra Movias service plustur, der fra mandag kan benyttes i eksempelvis Hørsholm, Køge og Roskilde Kommune.
Tanken bag plustur er at give mere kollektiv transport der, hvor der ikke kører så mange busser og tog.
Koster altid 21 kroner
Den nye service bliver tilbudt i ni kommuner på Sjælland, og hvis man befinder sig i disse og søger efter en rejse på rejseplanen, vil man automatisk blive tilbudt plustur på hele eller dele af rejsen, hvis bus og tog ikke rækker hele vejen.
Ordningen er for alle - uafhængigt af hvilken kommune man bor i.
Plusturen foregår i personbiler og koster 21 kroner uafhængigt af rejsens længde.
Plustur kan begynde ved havelågen og kører borgerne til et udvalgt skiftested, som er en station eller et busstoppested, hvor man nemt kan komme videre med bus og tog - eller omvendt.
Rejseplanen skal sørge for at blande plustur, bus og tog sammen på den mest optimale måde. I få tilfælde, hvor det ikke er muligt at tage bussen eller toget på dele af rejsen, vil man blive tilbudt plustur hele vejen, oplyser Movia i pressemeddelelsen.
Styrker mobilitet
Plustur styrker mobiliteten på hele Sjælland, siger næstformand i Movias bestyrelse Per Hovmand.
- Det er kommunen, der beslutter, om plustur skal være en del af den service, som findes sammen med bus og måske flextur i de enkelte kommuner. Movias og kommunernes erfaring med de pilotforsøg, der er gennemført i Vestsjælland siden 2018 er, at borgerne er glade for servicen, og at omkostningerne ved at tilbyde servicen for kommunerne er lille, siger han i pressemeddelelsen.
Fra 1. juli bliver ni kommuner en del af plustur - nemlig i Faxe, Holbæk, Hørsholm, Kalundborg, Næstved, Sorø, Slagelse, Køge og Roskilde.
Fra 1. januar 2019 til og 23. med juni 2019 har der været 614 ture med plustur bestilt via Rejseplanen i Roskilde, Kalundborg, Sorø, Holbæk og Næstved kommuner, hvor servicen har været indført som en forsøgsordning. Det svarer til cirka 20 ture i gennemsnit pr. måned pr. kommune.